Document ID: 32000R2286

Κανονισμός (ΕΚ) αριθ. 2286/2000 της Επιτροπής
της 13ης Οκτωβρίου 2000
περί τροποποιήσεως του κανονισμού (ΕΚ) αριθ. 1773/2000 για την τροποποίηση του κανονισμού (ΕΚ) αριθ. 1899/97 σχετικά με τον καθορισμό των λεπτομερειών εφαρμογής, στους τομείς του κρέατος πουλερικών και των αυγών, του καθεστώτος που προβλέπεται στον κανονισμό (ΕΚ) αριθ. 3066/95 του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1727/2000 του Συμβουλίου, της 31ης Ιουλίου 2000, για τη θέσπιση ορισμένων παραχωρήσεων με τη μορφή κοινοτικών δασμολογικών ποσοστώσεων για ορισμένα γεωργικά προϊόντα με την πρόβλεψη της αυτόνομης και μεταβατικής προσαρμογής ορισμένων γεωργικών παραχωρήσεων που προβλέπονται στην ευρωπαϊκή συμφωνία με την Ουγγαρία(1), και ιδίως το άρθρο 1 παράγραφος 3,
Εκτιμώντας τα ακόλουθα:
(1) Ο κανονισμός (ΕΚ) αριθ. 1773/2000 της Επιτροπής(2) προβλέπει τη δυνατότητα ακύρωσης των πιστοποιητικών εισαγωγής που εκδίδονται για τα προϊόντα που υπάγονται στις ομάδες 1, 2, 4, 7, 8, 9, 44 και 45 του μέρους Α του παραρτήματος Ι του κανονισμού (ΕΚ) αριθ. 1899/97 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 1773/2000, βάσει των αιτήσεων που κατατέθηκαν μεταξύ της 1ης και της 10ης Ιουλίου 2000 προκειμένου να περιοριστούν τα προβλήματα που είναι δυνατόν να ανακύψουν όσον αφορά τις συναλλαγές, κατά τη διάρκεια μιας μεταβατικής περιόδου, από την παράλληλη ύπαρξη δύο διαφορετικών τρόπων διαχείρισης για ορισμένες δασμολογικές ποσοστώσεις στον τομέα του κρέατος πουλερικών.
(2) Παρουσιάστηκαν επίσης προβλήματα, κατά τη μεταβατική περίοδο, σχετικά με τα πιστοποιητικά που εκδίδονται βάσει των αιτήσεων που κατατέθηκαν μεταξύ της 1ης και της 10ης Απριλίου 2000 για τα ανωτέρω προϊόντα και για τα αυγά προς επώαση της ομάδας 10. Πρέπει επομένως να επεκταθεί η δυνατότητα ακύρωσης των αιτήσεων πιστοποιητικών και η επιστροφή της σχετικής εγγύησης.
(3) Πρέπει να καθοριστεί μία προθεσμία για τις αιτήσεις ακύρωσης προκειμένου να δοθεί εύλογος χρόνος στους συναλλασσομένους για να τις καταθέσουν.
(4) Εφόσον ο κανονισμός (ΕΚ) αριθ. 1773/2000 άρχισε να εφαρμόζεται από την 1η Ιουλίου 2000, θα πρέπει να διατηρηθεί η ίδια ημερομηνία εφαρμογής και για τον παρόντα κανονισμό.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης κρέατος πουλερικών και αυγών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 2 του κανονισμού (ΕΚ) αριθ. 1773/2000 αντικαθίσταται από το ακόλουθο κείμενο:
"Άρθρο 2
1. Για τα πιστοποιητικά εισαγωγής που εκδίδονται κατ' εφαρμογή του κανονισμού (ΕΚ) αριθ. 1899/97 για τις ομάδες 1, 2, 4, 7, 8, 9, 10, 44 και 45 που αναφέρονται στο μέρος Α του παραρτήματος Ι του κανονισμού (ΕΚ) αριθ. 1899/97 στη μορφή του πριν από τη θέση σε ισχύ του παρόντος κανονισμού, για τα οποία οι αιτήσεις κατατέθηκαν μεταξύ της 1ης και της 10ης Απριλίου 2000 ή μεταξύ της 1ης και της 10ης Ιουλίου 2000, ο κάτοχος μπορεί να ζητήσει πριν από την 31η Δεκεμβρίου 2000 την ακύρωση του πιστοποιητικού και την αποδέσμευση της εγγύησης.
2. Τα κράτη μέλη κοινοποιούν στην Επιτροπή, πριν από το τέλος του επόμενου μήνα, το μηνιαίο αριθμό των ακυρωθέντων πιστοποιητικών για κάθε μία από τις προαναφερθείσες ομάδες διευκρινίζοντας τη χρονική περίοδο των αιτήσεων."
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 2000.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Οκτωβρίου 2000.

Labels: 3
17